Päätös länsimetron avajaispäivästä venyy keväälle – toistaiseksi luvassa on vain ”todennäköisyyksiä ja aikahaarukoita”

Rakennuttajayhtiön johto esittelee skenaarioitaan tiistaina. HSL:n johto ei usko saavansa tarpeeksi tarkkaa tietoa liikenteen aloituspäivän päättämiseksi.

Nyt menee tarkalle. Uudet arviot länsimetron aloittamisen ajankohdasta on määrä kertoa julkisuuteen tiistaina, mutta rakennuttajayhtiö ei vielä maanantaina varmasti tiedä, mille kuukaudelle arvio asettuu.

”Aikataulussa on erilaisia riskejä ja mahdollisuuksia. Vielä huomisaamuna on kokous yhdestä erittäin aikakriittisestä asiasta”, sanoo Länsimetro-yhtiön toimitusjohtaja Ville Saksi.